CELEX: 32011H1029(01)
Language: da
Date: 2011-10-27 00:00:00
Title: Kommissionens henstilling af 27. oktober 2011 om initiativet til fælles programlægning af forskningsindsatsen: Vandudfordringer i en verden under forandring

29.10.2011   
            
            
               DA
            
            
               Den Europæiske Unions Tidende
            
            
               C 317/1
            
         KOMMISSIONENS HENSTILLING
   af 27. oktober 2011
   om initiativet til fælles programlægning af forskningsindsatsen: »Vandudfordringer i en verden under forandring«
   2011/C 317/01
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 181, og
   ud fra følgende betragtninger:
   
               (1)
            
            
               At have vand af tilfredsstillende kvalitet til rådighed i tilstrækkelig mængde har høj prioritet og er en samfundsmæssig udfordring både på EU-plan og globalt.
            
         
               (2)
            
            
               Det flagskibsinitiativ, »Et ressourceeffektivt Europa under Europa 2020-strategien« (1), som Kommissionen præsenterede i sin meddelelse af 26. januar 2011, indgår i Europa 2020-strategien, og det fremhæves deri, hvor stor betydning vand har som en af de centrale naturressourcer, den europæiske og globale økonomi og vores livskvalitet bygger på. Dertil kommer, at i Kommissionens flagskibsinitiativ i meddelelsen af 6. oktober 2010, »Europa 2020-flagskibsinitiativ — Innovation i EU« (2), udpeges vand som en voksende samfundsmæssig udfordring og et område for prioritering af innovation, således at EU kan nå målene i vandpolitikken, dvs. sikre vandområder i god kemisk, økologisk og kvantitativ tilstand og bæredygtig vandanvendelse, og samtidig reducere sit vandfodaftryk, forbedre vandsikkerheden og fremme den europæiske vandindustris lederposition på verdensmarkedet.
            
         
               (3)
            
            
               På verdensplan ventes forskellen mellem efterspørgslen efter vand og den mængde, der er til rådighed, at øges betragteligt i løbet af de kommende tyve år. At finde den vanskelige balance mellem udbud og efterspørgsel, at håndtere vandstress og vandmangel ved at foretage den fornødne prioritering og at gøre vandøkosystemerne bæredygtige på lang sigt, kræver en samordnet indsats på et solidt videnskabeligt og teknisk grundlag og tillige, at der i fuldt omfang tages hensyn til lokale geografiske, politiske, socioøkonomiske og kulturelle forhold. Med dette for øje er Europa-Kommissionen ved at udarbejde en plan for beskyttelse af Europas vandområder, som skal foreligge i 2012 og opregne foranstaltninger, der kan sikre vand i tilstrækkelig mængde og af god kvalitet til alle legitime anvendelser i EU.
            
         
               (4)
            
            
               Der er risiko for, at en ikke ubetydelig andel af EU's ferskvandsområder ikke opnår god økologisk tilstand senest i 2015, således som det er bestemt i Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (3). Risikoen skyldes en række forskellige faktorer, hvilket er fremhævet i Miljøagenturets rapport om miljøsituationen i 2010. Forurening af vand er et vedvarende folkesundhedsmæssigt problem, især for så vidt angår udsættelse for nye forurenende stoffer, virkningerne af de blandinger af kemikalier, der forekommer i vandområder i EU, og mulig risiko for mikrobiologisk forurening.
            
         
               (5)
            
            
               Klimaændringer ventes at få virkninger for de europæiske vandøkosystemer med deraf følgende hyppigere vandmangel, hyppigere og længere tørkeperioder, især i Middelhavslandene, samt større risiko for oversvømmelser i store dele af Europa.
            
         
               (6)
            
            
               Intensivt landbrug, der skal producere flere fødevarer og mere biomasse, kan øge efterspørgslen efter ferskvand til vanding og dermed øge presset på vandreserverne. Der bør hurtigt findes løsninger, som kan føre til mere effektiv vanding, lavere vandforbrug samt bæredygtig forvaltning og bevarelse af grundvandsmagasiner.
            
         
               (7)
            
            
               Større urbanisering og en forøgelse af det bebyggede miljø, deriblandt trafik- og energianlæg, afføder hydromorfologiske ændringer, som indvirker på overfladevande og grundvandsforekomster, habitater og andre aspekter af biodiversiteten. En mere integreret tilgang til planlægningen vil være særdeles nyttig. Den bør baseres på pålidelige overvågningssystemer og en mere holistisk vurdering af, hvorledes en ændret arealanvendelse og de akvatiske økosystemer gensidigt påvirker hinanden.
            
         
               (8)
            
            
               I vandforsyningsinfrastrukturen i Europa er der en stadigt stigende risiko for brud som følge af ælde, graveskader, utilstrækkeligt vedligehold og overbelastning. Udsivningen af vand fra vandforsyningssystemerne angives at være af betydeligt omfang nogle steder i Europa, idet tabene varierer fra 5 til 40 % af den transporterede vandmængde.
            
         
               (9)
            
            
               Vandsektoren i Europa er af stor økonomisk betydning, idet den har en vækstrate på 5 % om året og en årlig omsætning på ca. 80 mia. EUR svarende til ca. en tredjedel af verdensmarkedet for vand. Større strategisk samarbejde i Europa om forskning og innovation vedrørende vand kan føre til videnskabelige og teknologiske gennembrud, som kunne gøre Europa konkurrencedygtig på de internationale markeder og dirigere udviklingen i retning af mere effektiv udnyttelse af vand i den europæiske økonomi og dermed gøre EU's nye mål for 2020, nemlig en mere intelligent, bæredygtig og inklusiv økonomi, til virkelighed.
            
         
               (10)
            
            
               En styrkelse af det videnskabelige og teknologiske videngrundlag i Europa er af største betydning for at angribe vandproblemernes samfundsmæssige, miljømæssige og økonomiske dimension.
            
         
               (11)
            
            
               Der udføres fremragende forskning over hele Europa, men forskningen i vand i Europa tegner et meget komplekst og fragmenteret billede. Mange forskningsnet og –organisationer på europæisk, nationalt og regionalt niveau lægger deres vandforskningsstrategi forholdsvis uafhængigt af hinanden, hvilket medfører enten overlapning eller konkurrerende forskningsaktiviteter, der ofte ikke når op på den kritiske masse.
            
         
               (12)
            
            
               Da størsteparten af vandskellene i Europa krydser nationale grænser, er der behov for samarbejde på tværs af grænserne, som tilvejebringer den nødvendige kritiske masse af ekspertise, aktiviteter og institutionel kapacitet, således at Europas forskningspotentiale udnyttes bedre og kompatible grænseoverskridende løsninger bliver fremmet.
            
         
               (13)
            
            
               Fælles programlægning af forskningen vedrørende vandudfordringer i en verden under forandring vil bidrage til koordinering af forskningen på dette område og til et fuldt operationelt europæisk forskningsrum for ferskvand samt styrke Europas førende position og konkurrenceevne på dette felt og samtidig støtte virkeliggørelsen af EU's vandpolitiske mål.
            
         
               (14)
            
            
               På mødet den 26. maj 2010 (4) anerkendte Rådet (ministrene for konkurrenceevne) »Vandudfordringer i en verden under forandring« som et område, hvor fælles programlægning vil give betydelig merværdi i forhold til medlemsstaternes nuværende opsplittede forskningsaktiviteter. I sine konklusioner af mødet anerkendte Rådet derfor nødvendigheden af at lancere et initiativ til fælles programlægning om ferskvand og opfordrede Kommissionen til at bidrage til udarbejdelsen heraf. Rådet understregede endvidere, at fælles programlægning er en proces, der iværksættes af medlemsstaterne med Kommissionen som koordinerende instans.
            
         
               (15)
            
            
               Forskning i vand er et centralt område under EU's forskningsrammeprogram, der i betragtning af vandudfordringernes globale dimension spiller en udpræget strategisk rolle som støtteredskab for den politiske proces i Europa. Aktiviteterne inden for dette fælles programlægningsinitiativ skal koordineres nøje med syvende EU-rammeprogram og fremtidige EU-programmer på dette område, særlig rammeprogrammet for forskning og innovation (2014-2020), »Horisont 2020«.
            
         
               (16)
            
            
               Analysen af nationale forskningsaktiviteter i arbejdsdokumentet bekræfter, at der er behov for at opnå bedre koordinering ved hjælp af en fælles strategisk dagsorden for dels at øge forskningens effektivitet og gennemslagskraft, dels at undgå dobbeltarbejde.
            
         
               (17)
            
            
               Medlemsstaterne bør jævnligt aflægge rapport til Kommissionen om, hvordan gennemførelsen af dette fælles programlægningsinitiativ skrider frem, således at Kommissionen kan aflægge rapport til Europa-Parlamentet og Rådet om fremskridtene inden for alle programlægningsinitiativerne —
            
         VEDTAGET DENNE HENSTILLING:
   
               1.
            
            
               Medlemsstaterne tilskyndes til at udvikle en fælles vision om, hvordan samarbejde og koordinering inden for forskning på EU-plan kan bidrage til at tage den udfordring op, det er at nå frem til bæredygtige vandforsyningssystemer til en bæredygtig økonomi i og uden for Europa og at udnytte de muligheder, en sådan fælles vision byder på.
            
         
               2.
            
            
               Medlemsstaterne tilskyndes til at opstille en fælles operationel strategisk forskningsdagsorden med forskningsbehov og -mål på mellemlang til lang sigt inden for ferskvand. Den bør indeholde en gennemførelsesplan med prioritering af mål og tidsfrister samt en nærmere angivelse af, hvilke foranstaltninger, instrumenter og ressourcer der er nødvendige.
            
         
               3.
            
            
               Medlemsstaterne opfordres til at inddrage følgende foranstaltninger i den strategiske forskningsdagsorden og gennemførelsesplanen:
               
                           a)
                        
                        
                           kortlægge og udveksle oplysninger om relevante nationale programmer, forskningsaktiviteter og EU-koordinerede forskningsprogrammer
                        
                     
                           b)
                        
                        
                           styrke den fælles kapacitet til fremtidsstudier og teknologivurderinger
                        
                     
                           c)
                        
                        
                           udveksle information, ressourcer, bedste praksis, metoder og retningslinjer
                        
                     
                           d)
                        
                        
                           kortlægge områder, forskningsaktiviteter eller pilotforsøgsaktiviteter, der med fordel kunne koordineres eller være omfattet af fælles forslagsindkaldelser eller samling af ressourcer (herunder finansielle ressourcer)
                        
                     
                           e)
                        
                        
                           fastlægge vilkårene for den fælles forskningsindsats inden for de i litra d) nævnte områder
                        
                     
                           f)
                        
                        
                           sørge for koordinering og synergi med eksisterende forsknings- og innovationsprogrammer i EU, f.eks. med rammeprogrammet, og med andre lignende fælles programlægningsinitiativer, særlig de fælles programlægningsinitiativer »Interface mellem handling og klimaviden for Europa«, »Byernes Europa — globale udfordringer, fælleseuropæiske løsninger« og »Sunde og produktive have og oceaner«
                        
                     
                           g)
                        
                        
                           hvor det er hensigtsmæssigt, udnytte eksisterende forskningsinfrastruktur i fællesskab eller udvikle nye faciliteter, såsom fælles databaser eller modeller til analyse af vandrelaterede processer
                        
                     
                           h)
                        
                        
                           tilskynde til øget samarbejde mellem den offentlige og den private sektor samt til åben innovation mellem forskellige forskningsaktiviteter og erhvervssektorer vedrørende vand
                        
                     
                           i)
                        
                        
                           eksportere og offentliggøre viden, innovation og tværfaglige metoder, særlig vedrørende politisk relevante resultater
                        
                     
                           j)
                        
                        
                           forsyne den politiske beslutningsproces på nationalt plan og EU-plan med relevante videnskabelige og teknologiske oplysninger
                        
                     
                           k)
                        
                        
                           oprette netværk af centre, der beskæftiger sig med forskning i vand.
                        
                     
         
               4.
            
            
               Medlemsstaterne opfordres til at opretholde et effektivt fælles forvaltningsorgan for forskning på vandområdet med mandat til at opstille fælles betingelser, regler og procedurer for samarbejde og koordinering og til at overvåge gennemførelsen af den strategiske forskningsdagsorden.
            
         
               5.
            
            
               Medlemsstaterne tilskyndes til i fællesskab at gennemføre den strategiske forskningsdagsorden gennem deres nationale forskningsprogrammer i henhold til de retningslinjer for rammebestemmelserne for fælles programlægning, der er udarbejdet af Rådets Gruppe på Højt Plan for Fælles Programlægning.
            
         
               6.
            
            
               Medlemsstaterne tilskyndes til at samarbejde med Kommissionen om at undersøge mulige initiativer fra Kommissionens side med henblik på at bistå medlemsstaterne med at opstille og gennemføre den strategiske forskningsdagsorden og koordinere det fælles program med andre EU-initiativer på dette område.
            
         
               7.
            
            
               Medlemsstaterne opfordres til at arbejde tæt sammen med Det Strategiske Forum for Internationalt Videnskabeligt og Teknologisk Samarbejde (SFIC), når de udvikler og gennemfører en eventuel international dimension af den strategiske forskningsdagsorden, og til at sikre sammenhæng med SFIC's initiativer sammen med og over for tredjelande.
            
         
               8.
            
            
               Medlemsstaterne opfordres til jævnligt at underrette Kommissionen om, hvordan gennemførelsen af det fælles programlægningsinitiativ skrider frem, ved hjælp af årlige statusrapporter.
            
         
      Udfærdiget i Bruxelles, den 27. oktober 2011.
      
         
            På Kommissionens vegne
         
         Máire GEOGHEGAN-QUINN
         
            Medlem af Kommissionen
         
      
   
   
      (1)  KOM(2011) 21 endelig.
   
      (2)  KOM(2010) 546 endelig.
   
      (3)  EFT L 327 af 22.12.2000, s. 1.
   
      (4)  Rådets konklusioner 10246/10, http://register.consilium.europa.eu/pdf/da/10/st10/st10246.da10.pdf